
HODNOCENÍ VEDOUCÍHO BAKALÁŘSKÉ PRÁCE

Jméno autora práce: Karin Sólymosová
Název práce: Strana maďarskej komunity a MOST-HÍD: Konflikt uprostred menšiny?


Karin Sólymosová si ako tému svojej bakalárskej práce zvolila výskum sledujúci politické strany na Slovensku spojené s tamojšou maďarskou menšinou. Samotné etnické, resp. regionálne politické strany sú relatívne bežnou súčasťou existujúcich analýz, avšak značnou pridanou hodnotou bakalárskej práce je sústredenie sa na prípad dvoch koexistujúcich strán s napojením na menšinový elektorát. Autorka sa konkrétne zamerala na strany SMK a Most-Híd, pričom skúmala názorové zhody a rozdiely na úrovni horizontálnej (SMK vs. Most-Híd, regionálni predstavitelia SMK vs. regionálni predstavitelia Mostu-Híd) i vertikálnej (strany vs. ich regionálni predstavitelia).


Pre uskutočnenie predmetného cieľa bola využitá analýza volebných a programových dokumentov a tiež vlastný zber dát pomocou dotazníkov. Tie boli distribuované voleným predstaviteľom oboch strán na lokálnej a krajskej úrovni, konkrétne starostom a krajským zastupiteľom. Autorka tak preukázala schopnosť nielen čerpať z dostupných zdrojov, ale vlastnou aktivitou zostavila unikátny dataset mapujúci pohľady subnárodných volených predstaviteľov umožňujúci realizovať detailnejšiu analýzu ako len pomocou dostupných programových dokumentov. Ako veľmi vhodný sa ukázal postup osloviť respondentov i v maďarskom jazyku a s príslušnou jazykovou mutáciou dotazníka, keďže väčšina oslovených vyplnila práve túto verziu.



Popri silnej pridanej hodnote práce sa dajú uviesť i niektoré slabšie miesta. K tým patrí menší počet vyplnených dotazníkov, ktorý vytvoril určité obmedzenia pre analýzu a formulovanie záverov. Autorka si pritom tejto skutočnosti bola vedomá, čo konštatovala i v samotnej práci. Určitú výhradu možno mať k prezentácii hlavných výsledkov dotazníkového šetrenia, ktorá by sa dala ukázať súhrnnejšie a viac abstraktne, ale naďalej platí, že i jej súčasná podoba je prijateľná. Nakoniec by práci prospelo silnejšie zdôraznenie, čo jej zistenia prinášajú do teoretickej diskusie o štátoch s relevantnými etnickými menšinami, o hlasy ktorých sa uchádza viac ako jeden etnický/regionálny politický subjekt.



Súhrnne možno uviesť, že bakalárska práca bez vážnejších nedostatkov plní požiadavky na ňu kladené, na základe čoho ju odporúčam k obhajobe. V závislosti od jej priebehu navrhujem ako hodnotenie stupeň A alebo B.

